Musiek-ikoon Johnny Clegg sterf op 66 | Netwerk24
16 Julie 2019 19:28
Johnny Clegg. Foto: Gallo Images
Gallo Images Theana Breugem
Die immergewilde Suid-Afrikaanse musikant Johnny Clegg is Dinsdagmiddag in die ouderdom van 66 aan kanker van die pankreas dood.
Hy het tuis in Johannesburg gesterf, sê Roddy Quinn, Clegg se bestuurder, vriend en familiewoordvoerder in 'n verklaring.
Sy unieke en magiese samesmelting van Zoeloe-ritmes en melodieë met folk-, pop- en Afrika-invloede het meer as vier dekades lank wêreldwyd aandag getrek.
Nie net sal hy onthou word vir sy aansteeklike musiek nie, maar ook vir sy sagte gees, nederigheid en diep liefde vir sy land en al sy mense.
Clegg is op 7 Junie 1953 in die Engelse dorp Bacup in Lancashire gebore en het saam met sy Rhodesiese ma na Johannesburg getrek toe hy ses jaar oud was.
Sy blootstelling aan Zoeloe-trekarbeiders tydens sy grootwordjare het hom aan die kultuur en musiek bekend gestel.
Pankreaskanker is in 2015 by Clegg gediagnoseer, maar hy het steeds oor die hele wêreld heen opgetree.
"Sy heengaan het ons hartseer gelaat en ons versoek dat die familie se privaatheid gerespekteer word gedurende hierdie moeilike tyd," sê Quinn.
Die gesin sal 'n private begrafnisdiens hou, sowel as 'n diens vir die publiek.
Meer besonderhede oor die openbare diens sal nog bekend gemaak word.
* Clegg is in Desember verlede jaar verras deur 'n opname van sy lied "The Crossing".
''Ek is stomgeslaan, baie dankie! Dit is 'n ongelooflike oomblik dat so baie van my portuurgroep erkenning gee aan die lied en sy sentimente en dat hulle dit kan gebruik om iets wat baie groter as ons almal is te bevorder," het Clegg in Desember gesê.
Peter Gabriel, David Kramer, Arno Carstens, Gloria Bosman, Dave Matthews, Bobby van Jaarsveld, Elvis Blue, Francois van Coke, Karen Zoid, Dorothy Masuka en Kurt Darren het onder meer aan die opname deelgeneem.